**ՀԻՄՆԱՎՈՐՈՒՄ**

**§ՓՈԽԱԴԱՐՁՈՒԹՅԱՆ ՀԻՄԱՆ ՎՐԱ ՊԵՏԱԿԱՆ ՏՈՒՐՔԻ ԱՅԼ ԴՐՈՒՅՔԱՉԱՓ**

**ՍԱՀՄԱՆԵԼՈՒ ՄԱՍԻՆ¦ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ՎԵՐԱԲԵՐՅԱԼ**

1. **Ընթացիկ իրավիճակը և իրավական ակտի ընդունման անհրաժեշտությունը**

Որոշման ընդունումը պայմանավորված է որոշ տեսակի վիզաների տրամադրման վավերականության ժամկետների և վճարների մասով Հայաստանի Հանրապետության կողմից փոխադարձության սկզբունքի կիրառման անհրաժեշտությամբ՝ հաշվի առնելով, որ ԱՄՆ կառավարության կողմից վարվում է այդ վճարների և պայմանների փոխադարձ համահավասարեցման քաղաքականություն։

Ներկա պահին՝ ԱՄՆ կողմից ՀՀ որոշակի կատեգորիայի քաղաքացիներին 60 ամսով (5 տարի) տրամադրվող բազմակի վիզայի համար գանձվող 190 ԱՄՆ դոլար վճարը համարժեք չէ ՀՀ կողմից ԱՄՆ քաղաքացիներին 12 ամսով տրամադրվող կացության կարգավիճակի տրամադրման համար գանձվող մոտ 220 ԱՄՆ դոլար պետական տուրքին:

Փոխադարձությունը բացակայում է որոշակի տեսակի վիզաների համեմատության դեպքում։ Այսպես, ՀՀ քաղաքացին կարող է ստանալ հատուկ աշխատանքային ԱՄՆ վիզա 3 տարի ժամկետով, ինչի համար պետք է վճարի $190, իսկ համանման աշխատանքային հիմքերով ԱՄՆ քաղաքացին 3 տարով ՀՀ-ում գտնվելու համար /ճիշտ է առանց վիզայի մուտք կգործի ՀՀ/ պետք է 3 անգամ կացության ժամանակավոր կարգավիճակ ստանա՝ վճարելով ընդհանուր առմամբ $660: Եթե նշվածը դիտարկենք 5 տարվա աշխատանքային պայմանագրի դեպքում, ապա հարաբերակցությունը կլինի $190 / $1,100:

Միաժամանակ, ՀՀ օրենսդրության համաձայն՝ ԱՄՆ քաղաքացիներին տրամադրվող ժամանակավոր (1 տարի) կամ մշտական (5 տարի) կացության կարգավիճակն, ըստ էության, համարժեք է մինչև 5 տարի ժամկետով տրամադրվող որոշակի տեսակի ամերիկյան վիզաներին, քանի որ դրանք ԱՄՆ-ում ՀՀ քաղաքացու համար ապահովում են այն իրավական կարգավիճակը (բնակվելու և աշխատելու), որն ապահովում է ՀՀ ժամանակավոր կամ մշտական կացության կարգավիճակը ԱՄՆ քաղաքացու համար ՀՀ-ում։

**2. Կարգավորման նպատակը**

Որոշման ընդունմամբ ԱՄՆ քաղաքացիներին տրամադրվող կացության կարգավիճակի համար պետական տուրքի դրույքաչափը կհավասարեցվի ամերիկյան կողմից նույնանման կարգավիճակում գտնվող ՀՀ քաղաքացիներից գանձվող վճարի չափին:

**3. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ արտաքին գործերի նախարարության կողմից:

**4. Ակնկալվող արդյունք**

Որոշման նախագիծը նպատակ է հետապնդում փոխադարձության հիման վրա երկու երկրների քաղաքացիների համար համահավասար պայմաններ ապահովել որոշ տեսակի վիզաների տրամադրման վավերականության ժամկետների և վճարների մասով: